
הצעת חוק לתיקון פקודת המכרות (תיקון מס' 7), התש"ס-2000.                                  





הצעת חוק לתיקון פקודת המכרות (תיקון מס' 7), התש"ס-‏2000

היו"ר אברהם פורז:

	אני מתכבד לפתוח את ישיבת ועדת הכלכלה.  על סדר היום הצעת חוק לתיקון פקודת המכרות (תיקון מס' 7), התש"ס-2000. אנחנו פותחים מחדש את הדיון בהצעת החוק. 

	נתחיל לשמוע איפה אנחנו עומדים. 

דליה איש-שלום:

	בעקבות דיונים עם יושב ראש הוועדה ובינינו לבין עצמנו למשרדי הממשלה, הסעיף הראשון ששונה – אני מפנה לסעיף 111ב רבתי המוצע – אחריות בעל רכב, זה בעמוד השני. יש כאן ניסוח של חובת הפיקוח של בעל רכב על הרכב, ומה שחדש כאן זה סעיף קטן (ג), בעצם כדי להסיר ספק.

היו"ר אברהם פורז:

(1) ו-(ב) הם כפי שאושר על ידינו?

דליה איש-שלום:

למעט הקנס. את הקנס החמרנו.

היו"ר אברהם פורז:

	בואו נלך דבר דבר. מה עשינו ב- (א)? אנחנו אומרים פי ארבעה מהקנס הקבוע בסעיף 61(א)(4).

רותי רוטנברג:

	כי אין מאסר. 

היו"ר אברהם פורז:

	אני מודיע בזה, למען הסר כל ספק, שהוגשה בקשה על ידי משרד המשפטים לדיון מחדש, והבקשה התקבלה. מאחר שלא הנחנו את זה עדיין על שולחן הכנסת במליאה, אזי זה בסמכותי לקבוע שהדיון מתחדש. 

	הכל פתוח מחדש.

אתי בנדלר:

	הכל? אתה פותח את כל הסעיפים מחדש?

היו"ר אברהם פורז:

	הכל פתוח. 

רותי רוטנברג:

	אמרנו מסעיף 111ב רבתי. 


היו"ר אברהם פורז:

	מה שנפתח – נפתח, ומה שלא נפתח – לא נפתח. 

דליה איש-שלום:

	אני אסקור אחד-אחד את השינויים.

היו"ר אברהם פורז:

	"בעל רכב או אדם האחראי על הרכב מטעם בעל הרכב, חייב לפקח...."

רחל גוטליב:

	סליחה, אנחנו  מתלבטים. הנוסח הזה של העונשין...

דליה איש-שלום:

	תיכף אתייחס לתיקונים שבעקבות התיקון הזה. 

	
היו"ר אברהם פורז:

	"סעיף 111ב(א)." – כמה זה?

תמיר שאנן:

	600,000 שקל. 

היו"ר אברהם פורז:

	זה כפול 4 מזה?

תמיר שאנן:

	זה 150,000 שקל כפול 4, שזה 600,000.

היו"ר אברהם פורז:

"סעיף 11ב.(ב), (ג)".

	במלים אחרות, אם אפשר להוכיח שהוא שותף, לאור הדוקטרינה המשפטית שלכם לגבי עבירות של אחריות קפידה, אתם הולכים על קנסות. 

דוברת:

	זו לא דוקטרינה אישית, זה חוק העונשין – החלק הכללי לחוק העונשין. 

היו"ר אברהם פורז:

	מה הוא אומר?


דליה איש-שלום:

	כשיש אחריות קפידה, אין משלוח למאסר אלא אם התביעה פוזיטיבית מוכיחה מחשבה פלילית או רשלנות. 

	בנוסח הזה אנחנו סוגרים את הספק שאין  כאן לגרוע מאחריות .....

היו"ר אברהם פורז:

	זה באמת חשוב מאד.

דליה איש-שלום:

	בעקבות העלאת הקנס, אנחנו מציעים גם להעלות את הקנס בעבירה העיקרית, בעמוד הראשון לנוסח, ב-111 עצמו.

היו"ר אברהם פורז:

	אנחנו מאשרים את סעיף 111ב.

רותי רוטנברג:

	סליחה. את סעיף קטן (ג) הוספנו כדי להסיר ספק, והוא מתייחס ל- (א) ו-(ב). לכן, נראה לי שצריך לומר לא לגרוע מאחריותו של אדם אלא לגרוע מאחריותו של בעל רכב או אדם האחראי על הרכב. לא כל אדם, אנחנו לא עוסקים בכל אדם בעולם.

היו"ר אברהם פורז:

	מה אתם אומרים? זה עדיף, רעיון מצוין. 

אתי בנדלר:

	איך את מציעה?

רותי רוטנברג:

	ב- (ג), אחריותו של בעל רכב או אדם האחראי על רכב.

היו"ר אברהם פורז:

	גברת רוטנברג, מגיע לך על כך צל"ש. 

דליה איש-שלום:

	אם אפשר לחזור אחורה - משום שבעקבות העלאת הקנס אנחנו מציעים להעלות גם את הקנס לעבריין העיקרי, זאת אומרת על סעיף 111, שכמובן לא יהיה יותר נמוך מאשר מי שרק לא פיקח, אז שוב אנחנו אומרים: קנס פי ארבעה מהקנס האמור בסעיף 61(א)(4).

היו"ר אברהם פורז:

	איפה את רואה את זה?


דליה איש-שלום:

	בעמוד הראשון לנוסח, סעיף 111(א), מתחיל במלים: "החוצב או הכורה ..."

היו"ר אברהם פורז:

	מאסר חמש שנים או קנס פי ארבעה מהקנס הקבוע בסעיף 61(א)(4).

רותי רוטנברג:

	שלא יהיה פחות מבעל הרכב, אבל כאן יש גם מאסר.

היו"ר אברהם פורז:

	אבל יש לו חמש שנים.

לאה ורון:

	זה כבר התיקון.

דליה איש-שלום:

	וב- (ב) הקנס של התאגיד - שוב, הכפלנו אותו בהתאם. הוא היה פי ארבעה, עכשיו יהיה פי שמונה.

היו"ר אברהם פורז:

	האמת היא שב- (ב) לא יכול להיות פי ארבעה. התאגיד יכול להיות רק ב- 111ב לדעתי. לא ראיתי אף פעם תאגיד נוהג במשאית. 

רותי רוטנברג:

	לא. הוא הגונב. 

היו"ר אברהם פורז:

	לדעתי, התאגיד נופל רק בבעל רכב. 

רותי רוטנברג:

	למה? יש חברות. הם רושמים שותפויות. 

היו"ר אברהם פורז:

	אני שואל שאלה – משאית השייכת לחברה עשתה את הפעולה הזאת שלא כחוק. איך האחריות? 

דליה איש-שלום:

	האחריות היא כך – בסעיף 23 לחוק העונשין הוא קובע...



היו"ר אברהם פורז:

	לא הוכח כלום. הנהג נתפס במקום.

דליה איש-שלום:

	הנהג הוא עובד של התאגיד? 

היו"ר אברהם פורז:

	לא יודעים.

דליה איש-שלום:

	אם הוא לא עובד של התאגיד, יש לך בעיה, אבל אם הוא עובד של התאגיד, יש אחריות לתאגיד. זאת אומרת, אם הוא ביצע את הגניבה הזאת במהלך שעות עבודתו בתאגיד...

היו"ר אברהם פורז:

	למה? ואם התאגיד יגיד: לא שלחנו אותו, לא ידענו?

דליה איש-שלום:

	התאגיד ינסה תמיד להתגונן, אבל האחריות כשהוא ביצע את זה...

היו"ר אברהם פורז:

	אנחנו לא מגיעים לתאגיד עם אחריות קפידה? איך את מגיעה לתאגיד במקרה כזה? אין אחריות שילוחית בדיני העונשין, לא? 

רותי רוטנברג:

	יש. 

היו"ר אברהם פורז:

	לא. אין אחריות שילוחית, אלא אם כן היא פוזיטיבית, זאת אומרת הוכח ששלחתי אותו. 

רותי רוטנברג:

	לא. בחזקת אחריות יש הרבה: המדביק מודעה, המשליך פסולת מרכב – רק אם הוא מעביר את נטל ההוכחה.

היו"ר אברהם פורז:

	נניח יש חברה ויש שם נהג, ולא הוכח בכלל שמנהל החברה ידע. 

רותי רוטנברג:

	אז הוא משתחרר, אלא אם כן...


היו"ר אברהם פורז:

	לא, אין כאן אלא אם כן. ירד אלא אם כן.

	לדעתי, התאגיד זה יכול להיות רק לפי אחריות הקפידה. 

רותי רוטנברג:

	סליחה, ב- (ב) יש בעמוד הבא. 

היו"ר אברהם פורז:

	אלא אם כן הוכח שהוא נשלח על ידי התאגיד. 

תמיר שאנן:

	לא, זה 111א. מדברים על 111. 

היו"ר אברהם פורז:

	אני מדבר על ב'.

אתי בנדלר:

	על העבריין העיקרי. 

היו"ר אברהם פורז:

	לכאורה יוצא שהנהג עצמו הוא אף פעם לא תאגיד, נכון? והשולחים הם באים לפי 111ב.

רותי רוטנברג:

	לא בהכרח. 

היו"ר אברהם פורז:

	אז למעשה האפשרות הזאת כמעט ולא קיימת. 

רותי רוטנברג:

	היא קיימת ו...

היו"ר אברהם פורז:

	היא יכולה להיות כפולה מפי ארבע. 

דליה איש-שלום:

	האפשרות הזאת קיימת כשהנהג עצמו הוא בעל תפקיד כזה בתאגיד, שיראו את אחריות התאגיד כמו אחריות שלו. 


היו"ר אברהם פורז:

	לא. הוא מנהל התאגיד עצמו.

דליה איש-שלום:

	אם הוא גורם בכיר והוא עשה זאת.

רותי רוטנברג:

	סליחה, זה לא נכון עובדתית. 

היו"ר אברהם פורז:

	רגע, למה ב- 111ב לא נעשה גם אחריות כפולה על תאגיד, אם כבר? אם בעל הרכב, הוא האחראי על הרכב, אם בעל הרכב הוא תאגיד...

דליה איש-שלום:

	בסדר, אם הוא תאגיד...

היו"ר אברהם פורז:

	אז כפול מכפול. 

	לדעתי, בסיטואציה הרגילה- גם שם לעשות. אם כבר, שם זה המקום. 

דליה איש-שלום:

	הבנתי מה אתה אומר. זה מקובל. 

רותי רוטנברג:

	סליחה, גם וגם.

היו"ר אברהם פורז:

	לא אכפת לי להשאיר את זה גם כאן, אבל תוסיפו את זה גם שם.  לדעתי כאן זו אפשרות מאד מאד רחוקה. אם יסתבר שהנהג הוא מנהל התאגיד, אז זה יכול לחול כאן. 

רותי רוטנברג:

	קיימת תופעה של גופים – אני חושבת שהם אגודות שיתופיות, מה שקוראים "הכורים הוותיקים" – אז יש כמה אגודות שיתופיות, ואלה תאגידים שהם שולחים.  עד היום הם עבדו בהיתרים.

היו"ר אברהם פורז:

	אבל אם זה הנהג השכיר, זה הולך לפי אחריות הקפידה. 





רותי רוטנברג:

	נכון,  אבל יכולות להיות שתי סיטואציות של תאגיד. אחת – הפשוטה יותר אני חושבת – של חברה בעלת הרכב, אז הוא תאגיד שאחראי לפי 111ב. אבל יש גם סיטואציה של תאגיד שכורה שלא כדין. לא כולם גנבים במובן הקשה של המילה, כמו המקרה של גלי ו"השור שנגח".

	יש כאלה שיש להם היתרים לעשות דבר מסוים – מי שמכיר כאן את המקרה של מאגר שקמה, היה גם בג"ץ. שם – סליחה, לא נעים להגיד – אבל מקורות קיבלה היתר להרחיב, והם נתנו וכרו קצת מסביב וקצת בצדדים, בחריגה.

היו"ר אברהם פורז:

	יש כנראה. בפקודת המכרות בטח, אם אתה סוטה ממה שמותר לך, אתה עובר עבירה. לא? אני לא מכיר את זה, אבל אני מניח. 

רותי רוטנברג:

	אבל כאן אנחנו נקלעים לסיטאוציה שאתה כבר לוקח חולות שלא כדין, וזאת העבירה כאן, ולכן גם יכול להיות תאגיד שגונב חולות.

היו"ר אברהם פורז:

	בסדר, אז אנחנו מוסיפים את הכפל גם במקום ההוא. 

תמיר שאנן:

	בסעיף 111ב רבא מוסיפים סעיף קטן (ד).

היו"ר אברהם פורז:

	ב- 111ב גם יהיה כפל על תאגיד. סעיף הכפל יחול גם שם. 

אתי בנדלר:

	אבל אני מזכירה לך שיש עוד סעיף של תאגיד 111א רבא. אני מבקשת שתבדקו את היחס בין כל הסעיפים האלה.

דליה איש-שלום:

	זה המשפט הבא שלי. ב-111א רבא גם כן החמרנו את הקנס כדי שיהיה עקבי. כאן אנחנו  מדברים על כפל הקנס האמור בסעיף 61(א)(4), שזה 300,000 שקל. 

היו"ר אברהם פורז:

	בסדר.

אתי בנדלר:

	אני שאלתי משהו אחר. אנחנו מדברים כאן בהקשר של תאגיד על מספר עבירות. אל"ף, אפשרות שהתאגיד עצמו ביצע את העבירה. דבר שני – שהשתמשו ברכב של התאגיד.



היו"ר אברהם פורז:

	תאגיד עצמו ביצע את העבירה, זה אם מנהל התאגיד ביצע את העבירה, אחרת איך תאגיד ביצע עבירה? 

אתי בנדלר:

	לאו דווקא מנהל התאגיד. עובד של התאגיד. 

רותי רוטנברג:

	שלוח של התאגיד.

היו"ר אברהם פורז:

	יש בעיה רצינית מאד בקטעים האלה.

אתי בנדלר:

	יש בנוסף לכך גם אחריות של נושא משרה בתאגיד. אני לא בטוחה שכל הסעיפים האלה מתיישבים הגיונית אחד עם השני. 

דליה איש-שלום:

	מתיישבים.

אתי בנדלר:

	בדקתם את זה לעומק? 

דליה איש-שלום:
	
	כן, בדקנו את זה לעומק. זה בנוסף לאחריות של התאגיד, רוצים להטיל אחריות על נושא משרה. זה לא דבר שהוא מקורי לחוק הזה.

היו"ר אברהם פורז:

	בכל העבירות האלה, כל עוד העונשים הם קלים ומגוחכים, אף אחד לא מנהל משפט, אז מודה, מקבל קנס וזהו – חבל על הזמן, עורך דין יעלה יותר.

	כשהענישה מתחילה להיות משמעותית, מתחילים לקחת עורכי דין רציניים, ואז כבר צריך רמה אחרת של ניהול משפט.

דליה איש-שלום:

	תיקון נוסף בסעיף 111ג. – זה לא מופיע בנוסח בטעות – נושא של איסור מינהלי על שימוש ברכב. יש כאן בסעיף קטן (א) התייחסות לסעיף 111, וכעת צריך להוסיף גם את 111ב רבא, את חובת הפיקוח, כדי להסמיך.

רותי רוטנברג:

	צריך להיות: לביצוע העבירות לפי סעיפים 111 ו- 111ב.

לבנת משיח:

	לפי 111א או 111ד.

אתי בנדלר:

	ברשותך, במקום לפי סעיף 111, יבוא...

דליה איש-שלום:

לפי סעיפים 111 או 111 ב רבא.

רותי רוטנברג:

	לפי סעיף. 

דליה איש-שלום:

	הנסחית שלנו אומרת: לפי סעיפים, אבל לא נתווכח על זה.

היו"ר אברהם פורז:

	גם כאן אתם כותבים ל- 30 ימים. זה חדש, נכון?

דליה איש-שלום:

	אין כאן שום דבר חדש, מעבר לתוספת של 111ב רבא, שפשוט מתחייבת בתוך השינוי שקבענו לגבי חובת פיקוח, כך שאנחנו מוסיפים את זה.

היו"ר אברהם פורז:

	אמרנו – שוטר רשאי תקופה של 30 ימים, בית משפט שלום רשאי...

דליה איש-שלום:

	לא, זה לא הסעיף החדש. זה סעיף שהיה קיים לכל אורך הדרך, לא שינינו כאן דבר.

	111ד – גם כן לא שינינו דבר, למעט תוספת של 111 ב רבא שמתחייבת עכשיו. 

	111ה – לא שינינו. 

	111 ו זה הסעיף החדש. 

רותי רוטנברג:

	ב-111ה כתוב: 11ה במקום 111ה – תתקנו את זה.

דליה איש-שלום:

	אני אקרא את סעיף 111ו – "נתפס רכב לפי סעיף 32 לפקודת מעצר וחיפוש בקשר לביצוע עבירה לפי סעיפים 111 או 111ב..."



היו"ר אברהם פורז:

	זה ברור שיש לנו באיזשהו מקום הגדרה – מעצר וחיפוש להלן? כי אתם עכשיו משתמשים בלשון קיצור.

דליה איש-שלום:

	כן. 

"... יחולו הוראות הפרק הרביעי לפקודה האמורה, בשינויים אלה:
"(1)".

	זאת אומרת, אנחנו מסמיכים את בית המשפט להורות על החזקת הרכב עד תום ההליכים, כשיש הרשעה קודמת של בעל הרכב באחת מהעבירות הרלוונטיות. יש כאן גם חלופה נוספת. 

היו"ר אברהם פורז:

	אני אולי לא מבין כאן משהו ואני רוצה לבדוק. "לא יורה בית המשפט על החזרת הרכב לפי סעיף 34 לפקודה האמורה עד תום ההליכים, אלא מנימוקים מיוחדים שיירשמו, ובלבד שיוגש כתב אישום בשל עבירה לפי סעיפים 111 או 111ב בתוך תשעים ימים מיום תפיסת הרכב..."

	כאן בא פסיק? 

דליה איש-שלום:

	כל זה – אם. זה התנאי לסמכות הזאת. 

לבנת משיח:

	מתי יש חובת תפיסה? כאשר אדם הורשע בעבר.

היו"ר אברהם פורז:

	לא צריך את המילה אם. ובעל הרכב הורשע, ובעל הרכב או האחראי לגניבה...

אתי בנדלר:

	אני חושבת שכל המשפט לא מנוסח. לדעתי צריך להתחיל עם "הורשע בעל הרכב או האחראי על הרכב בתוך חמש שנים..."

לבנת משיח:

	ניסינו את כל האפשרויות. זה אחרי סיבובים רבים.

היו"ר אברהם פורז:

	אם אני לא מבין את זה בקריאה ראשונה, סימן שיש כאן בעיה.

אתי בנדלר:

	זה לא מובן. 

היו"ר אברהם פורז:

	זה נכון שיש אנשים כנראה קצת יותר מוכשרים ובטח קולטים את זה. לדעתי, יש כאן פגם בניסוח. 

דליה איש-שלום:

	אז נחזור לנסחית. 

היו"ר אברהם פורז:

	לא, חכו. אתם רוצים כך – אם יש לו הרשעות קודמות וכתב האישום הוגש בתוך תשעים יום, זה המצב, זו מין פסילת חובה כזו. 

	ננסה כך – לא יורה בית המשפט על החזרת הרכב.... אלא מנימוקים מיוחדים שיירשמו, ובלבד שהוגש כתב אישום....

	הנוסח הוא לא טוב.

אתי בנדלר:

	הנוסח לא טוב, אני מסכימה איתך. אני רק מציעה שלא נסכם את הנוסח כרגע, אלא את העיקרון. 

היו"ר אברהם פורז:

	בסדר, לא נסכם את הנוסח כרגע. אתם אומרים כך – יש מקרה אחד שבו בית המשפט חייב לפסול, זולת מנימוקים מיוחדים שיירשמו – זה אל"ף - בעל הרכב או האחראי לא הורשע בתוך חמש שנים. בי"ת – כתב האישום הוגש בתוך תשעים יום כי אם הוא לא מוגש תוך תשעים יום, הרישיון מוחזר.

	הניסוח לא טוב.

רותי רוטנברג:

	אולי אפשר לעשות זאת (1) ו-(2) קטנים. אני הייתי מפצלת את זה.

דליה איש-שלום:

	אנחנו ננסח את זה מחדש, אבל זה הרעיון.

	יש כאן חלופה נוספת מהמשרד לביטחון פנים. 

היו"ר אברהם פורז:

	ל- (2)? אם הורשע אדם בעבירה.... – זה אותו דבר, לא?

רותי רוטנברג:

	לא. הרעיון הוא שלא רק מי שהורשע, זאת אומרת לא אדם X שהורשע תוך חמש שנים, אלא שעבירה הולכת עם הרכב. באותו רכב, כי אפשר כל פעם להעביר אותו על שם הדודה והסבתא, ובאותה משאית כל פעם.


היו"ר אברהם פורז:

	ואם זה עבר בעלות?

רותי רוטנברג:

	לא משנה, לרכב יש מספר. יש לו תעודת זהות. 

היו"ר אברהם פורז:

	כן, אבל אני חושב שזו סטיה עצומה מדיני העונשין, לא?

רותי רוטנברג:

	לא, למה? אתה אומר – ברכב הזה או בשופל הזה...

היו"ר אברהם פורז:

	נניח שהבעלים הקודם או מישהו אחר ביצע עבירה.

רותי רוטנברג:

	מה זה הבעלים הקודם? הם רשומים על שם הדודה, הסבתא וכו', כל פעם מעבירים. הרי להעביר בעלות זה כלום. זה "השור נגח", אחרת לא תפסנו אותו – כך קרא השופט חיישין לשופל. 

היו"ר אברהם פורז:

	השור, יש לו אישיות בפני עצמו. המכונית היא דומם. 

רותי רוטנברג:

	יש לו מספר, הוא רשום במשרד הרישוי. הוא אותו השופל, הוא אותה משאית, וכל פעם מעבירים אותו. 

היו"ר אברהם פורז:

	אין כאן בעיה עם המשפט הפלילי? הרשעות קודמות?

דליה איש-שלום:

	אין כאן הטלת אחריות פלילית, זו סמכות תפיסה.

אתי בנדלר:

	זאת אומרת, עבריין מתוחכם – כל מה שהוא צריך לעשות זה לזכור להשתמש כל פעם ברכב אחר.

רחל גוטליב:

	לא. להעביר את הבעלות.




אתי בנדלר:

	אתם רוצים למנוע גם על ידי העברת הבעלות את האפשרות של אותה משאית, אותו שופל – לא משנה, אותו כלי רכב, אז הוא פשוט יהיה מתוחכם וישתמש ברכב אחר. 

רותי רוטנברג:

	אנחנו רוצים  להקשות, הרי אי אפשר לסגור הרמטית. 

לבנת משיח:

	זה עולה יקר להחליף כל פעם. 

רותי רוטנברג:

	יותר קל במשרד הרישוי להעביר בעלות. 

אתי בנדלר:

	כשאני קוראת את פסקה (2) – ממה נובע....

היו"ר אברהם פורז:

	אני מודה שזו פעם ראשונה שאני רואה דבר כזה.

רחל גוטליב:

	אנחנו רצינו יותר מזה. אנחנו מדברים על תופעה מאד חמורה, ודווקא פסק דינו של השופט חיישין ב"גלי" מלמד על כך שהוא ראה את המועדות של השופל ,כי באותו שופל ביצעו – ולא היתה שם שום הרשעה קודמת של גלי, ובכל זאת הוא אישר את התפיסה של הרכב עד תום ההליכים, למרות שלא היתה הרשעה, הוא רק נתפס.

	לכן אני אומרת – אנחנו רצינו יותר מזה. במובן הזה אנחנו אמרנו – לא אם הורשע אדם בעבירה אחרת, אלא אם אותו רכב שימש לביצוע עבירה.

אתי בנדלר:

	דהיינו, והוא בעל הרכב שבאמצעותו בוצעה העבירה הקודמת? לזה אתם מתכוונים?

דליה איש-שלום:

	זאת החלופה הראשונה.

אתי בנדלר:

	מה זה זו החלופה הראשונה? אני קוראת כעת את פסקה (2) בלבד. 

רחל גוטליב:

	אין הרשעה קודמת של העבריין, אבל אותו רכב שימש לביצוע עבירה. אין לנו עדיין הרשעה שלו, זאת אומרת יש לנו רק מידע, תחילת הליכים, המשך הליכים, וכו'. 

	משרד המשפטים אמר לנו – לא מספיק. 

היו"ר אברהם פורז:

	תנו לי להבין. לדוגמה, היתה בעלות אמיתית והם לא קשורים, העבריינים – זה מקרה שאולי כן יחזירו?

דליה איש-שלום:

	כן. אלה יהיו הנימוקים המיוחדים. אין קשר ענייני בין העובדה שבוצעה עבירה ברכב לבין האדם שקנה את הרכב בתום לב. 

היו"ר אברהם פורז:

	הדבר היחיד שמזכיר דבר כזה – בחוק התכנון והבניה יש מה שנקרא צו הריסה ללא הרשעה – אם אתה מוציא מבנה שנבנה שלא כחוק. אתה לא יודע מי בנה אותו, או שהתיישנה העבירה – עדיין אפשר להרוס כי זה מין אקט מינהלי, זה לא אקט של המשפט הפלילי. כך אתם מתייחסים. 

רותי רוטנברג:

	כן, גם התפיסה.

היו"ר אברהם פורז:

	לתפוס כלים שמשמשים למטרות לא חוקיות. 

סימה סלע:

	זה מעין מעצר עד תום ההליכים לרכבים. 

רחל גוטליב:

	מה שמוצע כאן זה יותר מחמיר איתנו, מעבר למה שביקשנו. הסכמנו לזה, זאת אומרת זו היתה הפשרה שמשרד המשפטים הסכים איתנו, אבל לכן אנחנו לא חוזרים על בקשתנו. 

	מה שנאמר לנו – בכל זאת צריך איזשהו אלמנט שלא די בתפיסת השוטר את הרכב, אלא צריך איזושהי הרשעה, אבל המעורבות של הרכב – אותו רכב – בעבירה, נראה לנו שבאיזונים זה הנכון.

היו"ר אברהם פורז:

	איך תדעו שזה אותו רכב? מישהו ינהל רישום?

רותי רוטנברג:

	יש לו מספר.

היו"ר אברהם פורז:

	המשטרה יכולה לנהל רישום לפי מספרי רכב?




רחל גוטליב:

	ינהלו רישום של רכבים. 

רפ"ק יואב מדינה:

	אני לא יכול להתחייב על זה. לגבי שופלים ...

היו"ר אברהם פורז:

	למה לא נאמר שמשרד הרישוי ירשום לגבי כלי רכב כזה ביצוע עבירה?

רותי רוטנברג:

	כי הם לא כאן ואנחנו נסתבך.

היו"ר אברהם פורז:

	מה אכפת לי שהם לא כאן? כמו שרושמים עיקול. 

אתי בנדלר:

	נדמה לי שיש גם כלי עבודה שלא רשומים במשרד הרישוי, אלא בנפרד.

היו"ר אברהם פורז:

	איך תדעו שבכלי הרכב הזה בוצעה עבירה קודמת אם אי אפשר יהיה לרשום בגיליון הרשעות קודמות של האוטו? למה לא לומר שמשרד הרישוי ירשום?

לבנת משיח:

	המשטרה אומרת שהיא תרשום. 

דליה איש-שלום:

	הם ינהלו מרשם על זה.

היו"ר אברהם פורז:

	למה שמשרד הרישוי לא ינהל רישום? אם זה צ.מ.ה -  זה רישום משרד העבודה.

אתי בנדלר:

	צ.מ.ה לא רשום במשרד הרישוי. 

היו"ר אברהם פורז:

	אין טעם שנעשה כאן כל מיני חקיקות אם אחר כך זה לא יהיה אפקטיבי. 

	אתם, בתור משטרה, יש לכם בכלל רישום של רכבים והרשעות קודמות של רכבים, או רק של נהגים?


רפ"ק יואב מדינה:

	לגבי שופלים יש בעיה, הם לא מופיעים במרשם.

היו"ר אברהם פורז:

	במשרד העבודה הם רשומים. 

רפ"ק יואב מדינה:

	אתה מתאר לעצמך שוטר שעמוס בתיקים, מתקשר למשרד העבודה למצוא את האחראי? יש שניים כאלה בכל המדינה.

אתי בנדלר:

	נדמה לי שזה משרד הבינוי והשיכון. 

רפ"ק יואב מדינה:

	לקבל בעלות על שופל זה חצי יום עבודה.

היו"ר אברהם פורז:

	אני מציע – בלי לשאול אף אחד – שאנחנו נאמר שרשות רישוי של כלי רכב או כלי עבודה תרשום את ההערה הזאת, כדי שיידעו. איך יידעו אחרת?

לבנת משיח:

	הרי זה מאגר מסוים של כלי רכב שמעורבים בעבירות האלה. 

היו"ר אברהם פורז:

	מי ירשום?

לבנת משיח:

	אלה שחוקרים, יש להם מאגר שהם יודעים בדיוק מיהם כלי הרכב המעורבים.

אתי בנדלר:

	אתה לא יודע אם אפשר לרשום, אתה לא קובע כאן שום הוראות מינהל מי אחראי על הרישום, מי מעביר להם את ההוראות לרישום. אי אפשר בשלב הכנה לקריאה שנייה ושלישית בלי לברר את הסוגיה הזאת. 

היו"ר אברהם פורז:
	
	שיתחייבו. 

אתי בנדלר:

	עם זה אין לי בעיה, אבל לאשר את זה בצורה כזו אי אפשר.



רותי רוטנברג:

	כך יהיה לנו חוק בשנה הבאה, אם בכלל. 

רחל גוטליב:

	הנושא הזה עלה גם כשדיברנו אצל יהודית קרפ לגבי התוספת הזו. זה ברור שאם אין רישום, זה לא יהיה אפקטיבי. לכן, זה ברור לי וזה היה הוויכוח ביני לבין יואב, שצריך לעשות רישום כזה.

	אם לא יהיה רישום, אותו כלי שביקשנו כאן – לא נוכל לעשות בו שימוש, ומאד חבל. אנחנו נחזור לראש אח"ק וראש אג"ת ונגיד שאנחנו מבקשים.

היו"ר אברהם פורז:

	אבל למה אני צריך אתכם? מה מפריע לי שמשרד התחבורה ירשום הערת אזהרה על משאית, וזה אולי גם ירתיע – יהיה לו אחר כך יותר קשה למכור אותה.

רותי רוטנברג:

	כי מישהו צריך להעביר את המידע. 

אתי בנדלר:

	מאיפה הם יידעו על כך? מאיפה משרד הרישוי יידע על כך? אתה צריך להטיל במקביל חובה על מישהו למסור הודעה תוך פרק זמן.

היו"ר אברהם פורז:

	נעברה עבירה לגבי רכב וכו', בית המשפט יעביר. 

רותי רוטנברג:

	אם יהיה צורך, נתקן את זה, אבל היום אנחנו חייבים לסיים. 

היו"ר אברהם פורז:

	אני לא מוכן לטייח את העניין, תסלחו לי. אני לא מוכן להגיד שאני את נפשי הצלתי כי באופן תיאורטי הדבר קיים. אם אני לא יודע שיש רישום על העבירות של כלי רכב, אני לא מאשר את הסעיף – אני כבר אומר לכם מראש.

	לעשות צחוק – אני לא עושה. לדעתי אין בעיה שמי שחייב לרשום – כמו שרושמים עיקול במשרד הרישוי, הרי יש עיקולים. אם אתה היום הולך למשרד הרישוי, אתה יכול לרשום עיקול או אתה יכול לרשום שיעבוד או אתה יכול לרשום הערה – כל מיני הערות וזה מופיע ברישיון הרכב: עבר תאונה, אז משרד הרישוי ירשום הערה כזאת. אם זה ירתיע, כי אולי אחר כך יהיה לו יותר קשה למכור את האוטו משום שהיתה הערה – עוד יותר טוב. אולי זה גם יהיה ערך מרתיע שיש לו הערה במשרד הרישוי. 

	אותו דבר לגבי הצ.מ.ה – יש במשרד העבודה רשם.



אתי בנדלר:

	זה במשרד העבודה או במשרד הבינוי והשיכון?

היו"ר אברהם פורז:

	במשרד הבינוי והשיכון לדעתי – רישום של רכב ציוד מכני הנדסי. 

	מה תטילו על המשטרה? 

רחל גוטליב:

	מה שיואב מציע, שהחוקרים ידווחו  למשרד התחבורה, במאגר של משרד התחבורה, זאת אומרת איזשהו הסדר מינהלי, אבל לא דיברנו...

רותי רוטנברג:

	לא בחוק. 

לבנת משיח:

	אני מציעה שלא נכתוב עכשיו משהו שאנחנו לא יודעים את כל ההשלכות שלו, כאשר המשטרה מסוגלת כן לנהל מעקב אחרי כל כלי הרכב.

רותי רוטנברג:

	לא מדובר במאות תיקים, מדובר בעשרות בודדות. 

היו"ר אברהם פורז:

	מה אני עושה כדי שלשני הרשמים האלה תהיה סמכות לרשום? אני מציע שנוסיף סעיף שאומר שמי שמנהל רישום על פי דין של כלי רכב וציוד מכני הנדסי, ירשום לפי הוראה...

רותי רוטנברג:

	אין כאן הגדרה של ציוד מכני. 

היו"ר אברהם פורז:

	...לפי הוראה של בית המשפט על הפרה של הוראות חוק זה.

רותי רוטנברג:

	אולי יש הוראה כזאת בפקודת התעבורה, אנחנו לא יודעים, זה מחייב בדיקה. 

היו"ר אברהם פורז:

	פקודת התעבורה והמרשם הוא לא קונסטיטוטיבי לשום דבר – בתחום המשפט הפרטי בטח לא. זאת אומרת, כדי לשעבד רכב, אתה צריך לרשום משכון.



לאה ורון:

	נאשר את זה, ושאתי תבדוק אם זה אפשרי. 

היו"ר אברהם פורז:

	אם לא – אני לא מאשר את הסעיף. אם אני לא משתכנע שיש כאן רישום – אני לא מאשר. 

רותי רוטנברג:

	אז בואו נתקדם בלי הסעיף ונקדם את החוק.

היו"ר אברהם פורז:

	אני מציע שיהיה סעיף שאומר שמי שמנהל על פי דין רישום של כלי רכב וציוד מכני הנדסי, ירשום לפי הוראת בית המשפט הערה בדבר מעורבות של כלי רכב בעבירה לפי פרק זה או חוק זה, או משהו כזה.

	תנסחו את זה איך שאתם מבינים, כדי שלפחות תהיה אפשרות. שלא יגידו אחר כך – אין סמכות.

רפ"ק יואב מדינה:

	גם במשרד התחבורה עצמו, לגבי משאיות. 

היו"ר אברהם פורז:

	ודאי – מי שמנהל רישום על פי דין במשרד התחבורה.

רפ"ק יואב מדינה:

	ציוד הנדסי זה לא משאיות. 

היו"ר אברהם פורז:

	המשטרה לא תעשה רישום, אני אומר לכם. חבל על הזמן. הם בכלל מתחברים לדעתי מבחינת כלי רכב למחשב של משרד הרישוי. 

	כשהמשטרה רוצה לאתר רכב, אתם לא מתחברים למחשב של משרד הרישוי? אין לכם מאגר משלכם. 

רפ"ק יואב מדינה:

	מחוברים ON LINE.

רחל גוטליב:

	מה שאני מציעה – אלטרנטיבי – כי על פי הוראת בית המשפט, אני לא יודעת אם בית משפט יורה, לא יורה.


היו"ר אברהם פורז:

	לפי בקשת תובע יורה או לא יורה.

רחל גוטליב:

	אני מציעה אלטרנטיבה אחרת, כדי להשאיר את זה על כנו ובכל זאת לא להשאיר את זה אות מתה – שהשר האחראי, שר התשתיות, בהתייעצות עם השר לביטחון פנים, יקבע בתקנות דרכי רישום של כלי רכב שהורשעו בביצוע עבירה.

אתי בנדלר:

	נשמע לי רעיון מצוין. 

רותי רוטנברג:

	כן, טוב מאד. 

אתי בנדלר:

	אז זה במקום ההחלטה הקודמת. 

לאה ורון:

	שר התשתיות בהתייעצות עם השר לביטחון פנים?

היו"ר אברהם פורז:

	אני מבקש לקבל עד ה-1 בנובמבר...

אתי בנדלר:

	אני לא בטוחה שזה שר התשתיות בהתייעצות עם השר לביטחון פנים, יורה איך לרשום במשרד הרישוי או במשרד הבינוי והשיכון?

רחל גוטליב:

	ושר התחבורה. 

אתי בנדלר:

	מי השר האחראי?

רחל גוטליב:

	השר האחראי הוא שר התשתיות. לכן אמרתי – השר בהתייעצות עם השר לביטחון פנים ושר התחבורה.

רותי רוטנברג:

	ושר העבודה והרווחה.


היו"ר אברהם פורז:

	לא, לא.  שר התשתיות בהתייעצות עם השר לביטחון פנים. 

אתי בנדלר:

	היושב-ראש הורה בלי תחבורה.

דוברים:

	לא.

אתי בנדלר:

	שכנעו את היושב ראש.

רותי רוטנברג:

	אמרת עם תחבורה, בלי עבודה ורווחה.

היו"ר אברהם פורז:

	תשתיות והשר לביטחון פנים .

לאה ורון:

	בלי תחבורה?

היו"ר אברהם פורז:

	בלי תחבורה.

לבנת משיח:

	זה רישום שמנוהל בתחבורה.

רותי רוטנברג:

	לא חשוב. לפי הנחיות היועץ המשפטי.

היו"ר אברהם פורז:

	מה קרה? הוא יגיד: תרשמו את ההערה. צריך איזה ידע מיוחד בשביל זה? צריך ידע בטייס? 

רותי רוטנברג:

	יקבע הוראות בדבר רישום ...

היו"ר אברהם פורז:

	בדבר רישום כלי רכב וציוד מכני הנדסי שהיו מעורבים בעבירות לפי פרק זה, או משהו מעין זה.

רחל גוטליב:

	כלי רכב מספיק. 

היו"ר אברהם פורז:

	לא, גם ציוד מכני הנדסי.

רותי רוטנברג:

	אין לנו הגדרה, אנחנו לא יודעים מה זה. 

רחל גוטליב:

	הכל כלי רכב, לאורך כל החוק הזה. 

רותי רוטנברג:

	הכל כלול בהגדרה. אין כאן ציוד מכני. 

רפ"ק יואב מדינה:

	בתוך משרד התחבורה יש חלוקה לכלי רכב שזה משאיות, וציוד הנדסי שזה שופלים וכו'.

לבנת משיח:

	אבל זה כלי רכב.

רותי רוטנברג:

	זה נכנס בהגדרה. 

סימה סלע:

	ההגדרה של רכב בפקודת התעבורה כוללת את זה.

היו"ר אברהם פורז:

	הגברת בנדלר, אני מבקש שתבדקי שיהיה ברור שניתן גם לרשום ציוד מכני הנדסי. אני לא יודע אם ציוד מכני הנדסי נחשב לכלי רכב. 

אתי בנדלר:
	
	אם לא כל, לפחות מרבית הציוד שמוגדר כציוד מכני הנדסי, נחשב גם בכלי רכב, אלא שלא כולם רשומים במשרד הרישוי, חלקם במרשם אחר. לכן, צריכים לדבר על כלי רכב הרשומים במרשם המתנהל לפי כל דין, או משהו כזה. 

היו"ר אברהם פורז:

	אני מקווה שמישהו לא יגיד שזה לא כלי רכב.



דליה איש-שלום:

	בינתיים איתרנו את הנוסח הקודם של פסקה (1), ואם אקרא אותו, זה יישמע טוב יותר:

"הורשע בעל רכב או אחראי על רכב בתוך חמש שנים שקדמו לתפיסת הרכב בעבירה לפי סעיפים 111,  111ב, או 384 לחוק העונשין בקשר עם חומר חציבה (או: הורשע אדם אחר בעבירה כאמור באמצעות הרכב בתוך חמש שנים שקדמו לתפיסת רכב) לא יורה בית המשפט על החזרת הרכב לפי סעיף 34 לפקודה האמורה עד תום ההליכים, אלא מנימוקים מיוחדים שיירשמו, ובלבד שיוגש כתב אישום של עבירה לפי סעיפים 111,  111ב בתוך תשעים ימים מיום תפיסת הרכב."

אתי בנדלר:
	
	נשמע לי יותר טוב, וייתכן שנצטרך עוד להכניס בזה שיפוצים כלשהם. 

היו"ר אברהם פורז:
	
	זה יותר טוב, אבל עדיין לא טוב. 

	מה נשאר לנו עדיין?

אתי בנדלר:

	את פסקה (2).

היו"ר אברהם פורז:

	פסקה (2) – זה חובה? זה רק בפעם השנייה או בפעם הראשונה? 

דליה איש-שלום:

	לא. זה מה שדיברנו  שאחרי שהוא הורשע, כבר אין לנו את חזקת החפות ואנחנו יכולים לדבר על חילוט.

היו"ר אברהם פורז:

	אבל בפעם הראשונה?

דליה איש-שלום:

	כולל בפעם הראשונה, כאשר יש שיקול דעת מנימוקים מיוחדים לא לחלט. 

היו"ר אברהם פורז:

	זה לא סביר, לא סביר לגמרי. 

תמיר שאנן:

	לא כל עבירה חייבת להיות נזק נורא.

היו"ר אברהפם פורז:
	
	הורשע אדם .... – רשאי בית המשפט בנוסף לכל  עונש אחר, להורות על חילוט.

דוברות:

	אז לא עשינו דבר.

אתי בנדלר:

	למה לא עשינו דבר?

לבנת משיח:

	כי רשאי זה לפי הדין...

היו"ר אברהם פורז:

	אי אפשר. תראו, זה בלתי סביר. אל תגזימו. זה בלתי סביר, השופט בסוף יזכה בגלל שהוא יראה שצריך להטיל עונש כזה מטורף. 

	לא ייתכן – אדם שקצת כרה, תפסו אותו בכריה של כמה שקי חול ששווים כמה מאות שקלים ואולי פחות, שיחלטו לו רכב שיכול לעלות חצי מיליון שקל. מה אתם מדברים? זה בדיספרופורציה.

	רשאי בית המשפט להורות על....  – יש קנסות וכו'. לא צריך להגזים. בשביל כמה שקי חול חייבים לקחת לו את המשאית כחובה? 

דליה איש-שלום:

	סמכות רשות יש לו גם היום, כך שלא צריך לכתוב את זה. 

אתי בנדלר:

	אז נמחק את פסקה (2). אני לחלוטין מצטרפת לדברי היושב ראש. זה פשוט נשמע חסר פרופורציה לחלוטין .

היו"ר אברהם פורז:

	מישהו גונב זהב, לא לוקחים לו את האוטו. 

לבנת משיח:

	זו לא חובה מוחלטת. תמיד אפשר מנימוקים מיוחדים. 

אתי בנדלר:

	לבנת, אני מאד מתפלאת. אני זוכרת – בזמנו היו ויכוחים באיזה ועדות צריכות להידון הוראות עונשיות, ואתם סברתם בזמנו שכל ההוראות העונשיות, מכל סוג ומין שהוא, צריכות להידון בוועדת החוקה חוק ומשפט, כי שם יש מבט כולל. 

	ואני שואלת אותך עכשיו כאן – תגידי לי, כמה הוראות בדיני העונשין בכלל...

לבנת משיח:

	זה לא דיני העונשין.

אתי בנדלר:

	... יש בדבר חובה, אלא אם כן יש נימוקים מיוחדים שיירשמו, על חילוט כלי רכב בעבירה- לא משנה מה חומרתה?

לבנת משיח:

	זה תלוי בסוגיה. אם זו סוגיה שהיא כל כך כבדה, שזה עבירות נגיד שמגיעות לפשע מאורגן, לסמים, או היום בהלבנת הון, אז מגיעים לדברים...

היו"ר אברהם פורז:

	חובה לחלט את הרכב?

לבנת משיח:

	כן. 

היו"ר אברהם פורז:

	סוחר סמים נתפס במכונית עם סמים – חובה לחלט את הרכב?

רחל גוטליב:

	כן, בפקודת הסמים.

היו"ר אברהם פורז:

	כמה מכוניות חולטו בשנה האחרונה? אפס.

רחל גוטליב:

	לא נכון. 

אתי בנדלר:

	יש לך את זה בסמים וזו כבר הוראה מאד ותיקה, יחסית, ואיפה עוד יש את זה?

לבנת משיח:

	בדרגה הזו?

אתי בנדלר:

	בהלבנת הון ובכריית חול – נו באמת. 

היו"ר אברהם פורז:

	רבותי, בואו לא נגזים. עם כל הכבוד, גניבת חול זה לא סחר בסמים, ובלי שיקול דעת השופט בסוף יזכה אותו עוד, כי הוא יראה מה העונש.




אתי בנדלר:

	על אונס ברוטלי שבוצע ברכב אתם גם מציעים חילוטי רכב? באמת, איפה שמים את קו הגבול?

רותי רוטנברג:

	סליחה, זה שונה, כי זאת עבירה שהרכב הוא חלק מהותי ממנה. אונס אפשר לעשות- סליחה – במקומות אחרים ולסחור בסמים אפשר גם. 

היו"ר אברהם פורז:

	גם אפשר לסחוב חול – כשבנו את תל-אביב. 

רותי רוטנברג:

	לגנוב חול זה רק בעזרת רכב, ולכן זה שונה. זה חלק אינטגרלי מהעבירה.

היו"ר אברהם פורז:

	אי אפשר, אני לא מסכים לזה.

אתי בנדלר:

	רותי, אתם הצעתם כאן עונשים מאד חמורים, קנסות מאד כבדים.

היו"ר אברהם פורז:

	זה בלתי סביר. 

רחל גוטליב:

	אבל אל תמחקו את הסעיף. 

היו"ר אברהם פורז:

	רשאי. 

אתי בנדלר:

	רגע, אבל אומרים שאין צורך. 

היו"ר אברהם פורז:

	במקום יורה - רשאי בית המשפט, בנוסף לכל עונש אחר על חילוט הרכב, ולא: אלא אם כן מצא.....

דליה איש-שלום:

	ברור. 

	111ו.(ב) מדבר גם על רכב שלא נתפס, אך העבירה נעברה באמצעותו. 

היו"ר אברהם פורז:

	בסדר.

דליה איש-שלום:

"(ג) בסעיף זה, "הורשע" – לרבות מי שבית המשפט קבע כי ביצע את העבירה".

סעיף 111ז -  סעדים להבטחת חילוט הרכב –

"(א), (ב), (ג), (ד)".

היו"ר אברהם פורז:

	מי נתן את הצו בערכאה הראשונה? שופט שלום?

דליה איש-שלום:

	כן. 

היו"ר אברהם פורז:

	והערעור הוא בפני שלושה?

דליה איש-שלום:

	למה בפני שלושה? 

רותי רוטנברג:

	למה בשלום? זה פשע, זה מחוזי.

דליה איש-שלום:

	תפיסה היא בשלום. 

היו"ר אברהם פורז:

	אני רוצה שתוודאו שהערעור בפני דן יחיד. 

לבנת משיח:

	זה תמיד יחיד כי זה כתוב בחוק בתי המשפט. 

היו"ר אברהם פורז:

	אתם בטוחים בזה? כי אני לא צריך שלושה שופטים בשביל זה. אני לא נכנס כרגע. בית המשפט הוא בפני דן יחיד. 

רותי רוטנברג:

	אני הייתי מבקשת אם אפשר לשקול את הסעיף הזה שוב. הסעיף הזה, לדעתי, עם כל הענווה, מיותר – 111ז רבתי.

היו"ר אברהם פורז:

	כולו?

רותי רוטנברג:

	כן, מפני שאנחנו בסעיף קודם אמרנו שהוא ישחרר רק מנימוקים מיוחדים, וכאן אנחנו בעצם אומרים לו: תראה ,יש סידור. הרי יש לבית משפט סמכות.

היו"ר אברהם פורז:

	סליחה, אז אני כבר אומר לכם ...

רותי רוטנברג:

	יש לבית משפט סמכות לשחרר בערובה.

היו"ר אברהם פורז:

	אם מותר לו לחלט בסוף...

רותי רוטנברג:

	לא, אנחנו מדברים על תפיסה עכשיו. 

היו"ר אברהם פורז:

	מותר בסוף לבית המשפט להחליט על חילוט הרכב, כשיקול דעת. אנחנו לא יודעים, אולי האיש יזוכה, אולי בנסיבות המקרה זה לא כל כך חמור – לא יודע, ימצאו משהו – הלך להביא את החול לבית כנסת, זה מאד חשוב, אז אולי זו עבירה יותר קלה?

	לכן, אנחנו בכל זאת רוצים למנוע מצב שאם ירצו לחלט – לא יהיה אוטו, אז מה הפסול בזה?

רותי רוטנברג:

	לא, מפני שהאוטו או השופל בינתיים עוברים עבירות. 

היו"ר אברהם פורז:

	לא, אנחנו לא מדברים כרגע על עבירות. 

רותי רוטנברג:

	כן, אנחנו לא רוצים אותו בשטח. 

היו"ר אברהם פורז:

	זה סיפור אחר. 

רותי רוטנברג:

	זה הסיפור.

היו"ר אברהם פורז:

	לא, זה לא הסיפור. כאן הסיפור הוא למקרה שיש תיק, ואין תיק נוסף – אולי יש או אין- והתיק הזה, רוצים לוודא שאפשר יהיה לחלט בסוף ההליך. 

רותי רוטנברג:

	יש לבית משפט סמכויות נלוות בכל מקרה. 

היו"ר אברהם פורז:

	לא יודע. 

רחל גוטליב:

	יש. היום, בפועל, במיוחד אחרי שהורדנו את סעיף חילוט החובה, הסעדים הזמניים האלה קיימים היום במסגרת סעיף 34 לפקודת סדר הדין הפלילי, וניתנים הלכה למעשה יומיום על ידי בתי המשפט. 

היו"ר אברהם פורז:

	זאת אומרת, כלי רכב שהיה מעורב בעבירה, בית משפט יכול ...

רחל גוטליב:

	נכון – לשחרר אותו בערובה.

היו"ר אברהם פורז:

	אם כך, אז תורידו. 

רחל גוטליב:

	נכון, ולגבי כל ההסדרים המיוחדים האלה – סיכמנו שאנחנו עובדים עכשיו על פרק כללי של פקודת סדר דין פלילי חדש שיסדיר גם סעדים זמניים. יסדיר את זה שם, לא בחוק הזה.

היו"ר אברהם פורז:

	אתם חושבים שלא צריך את זה כאן?

רחל גוטליב:

	כן. 

היו"ר אברהם פורז:

	תורידו. אם יש מקום אחר – בסדר. 

	יש עוד משהו?

רחל גוטליב:

	יש רק תיקון אחד קטן – אולי הוא תיקון נוסח בלבד, אבל אנחנו רוצים שזה יהיה על דעת הוועדה. 

	בסעיף 111ו. פסקה (א) – מה שניסחה הנסחית זה "יחולו הוראות הפרק הרביעי לפקודה האמורה, בשינויים אלה:" – אנחנו חוששים שיובן מזה שסעיף 34 – אותה סמכות שיקול דעת רחבה של בית המשפט שיש לה היום – כאילו תתייתר, ככה יפרשו את זה בתי המשפט. 

היו"ר אברהם פורז:

	מה הסמכות לפי סעיף 34?

רחל גוטליב:

	כל סמכות התפיסה, ערבות – וזה לפי שיקול דעת, לא בהתקיים התנאים האלה של כאילו צמצום שיקול הדעת. 

	מה שאנחנו מבקשים שייכתב: יחולו בנוסף להוראות הפרק הרביעי, הוראות אלה. 

היו"ר אברהם פורז:

	אין לי בעיה עם זה.

אתי בנדלר:

	אם אין לך בעיה ואתה נותן לי הוראה שכך יהיה, אזי אני אשים את החותמת, וזהו. אני עוד לא הבנתי את העניין. מדובר כאן על נוסח, אז תרשה לי בכל זאת להבין את העניין. 

היו"ר אברהם פורז:

	הם לא רוצים שזה יהיה אפשרויות לפעולה אחרת.  תבדקי את זה.

אתי בנדלר:

	לבדוק – בסדר.

לאה ורון:

	במקום המילה "בשינויים" יהיה כתוב הוראות?

רותי רוטנברג:

	לא. יחולו בנוסף להוראות. 

היו"ר אברהם פורז:

	הם לא רוצים שיתפרש שזה פוגע בדברים אחרים. שמירת דינים קוראים לזה.

אתי בנדלר:
	
	יחולו בנוסף להוראות הפרק הרביעי לפקודה...

דליה איש-שלום:

	גם הוראות אלה.


לבנת משיח:

	בלי גם. הוראות אלה. 

היו"ר אברהם פורז:

	תנסחו איך שאתם מבינים. שמירת דינים. 

	אנחנו מאשרים בזה בהצבעה – פה אחד הוועדה מחליטה להעביר את הצעת החוק לקריאה שנייה ושלישית.

	תודה רבה, הישיבה נעולה.



הישיבה ננעלה בשעה 10:25.



